Document ID: 31992R1755

ΚΑΝΟΝΙΣΜΟΣ (ΕΟΚ) αριθ. 1755/92 ΤΟΥ ΣΥΜΒΟΥΛΙΟΥ της 30ής Ιουνίου 1992 για την τροποποίηση του κανονισμού (ΕΟΚ) αριθ. 989/84 περί καθορισμού επιπέδου εγγύησης για ορισμένα μεταποιημένα προϊόντα με βάση τα οπωροκηπευτικά
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), και ιδίως το άρθρο 2 παράγραφος 3,
την πρόταση της Επιτροπής (2),
Εκτιμώντας:
ότι ο κανονισμός (ΕΟΚ) αριθ. 989/84 (3) καθιέρωσε ένα σύστημα επιπέδων εγγύησης για ορισμένα μεταποιημένα προϊόντα με βάση τα οπωροκηπευτικά, ιδίως για τα μεταποιημένα προϊόντα με βάση την τομάτα-
ότι πρέπει να προσαρμοστεί το επίπεδο αυτό για να ληφθεί υπόψη η παραγωγή των νέων γερμανικών Laender και κατά συνέπεια να προσαρμοστεί η κατανομή της συνολικής ποσότητας μεταξύ καθεμίας των κατηγοριών των τελικών προϊόντων-
ότι το άρθρο 2 του κανονισμού (ΕΟΚ) αριθ. 989/84 προβλέπει ότι, στην περίπτωση υπερβάσεως του επιπέδου εγγυήσεως κατά μία περίοδο για τα μεταποιημένα προϊόντα με βάση την τομάτα, η ενίσχυση στην παραγωγή μειώνεται για την επόμενη περίοδο- ότι, επιπλέον, η υπέρβαση του επιπέδου υπολογίζεται με βάση το μέσο όρο των ποσοτήτων που παρήχθησαν κατά τη διάρκεια των τριών περιόδων εμπορίας πριν από την περίοδο για την οποία πρέπει να καθορισθεί η ενίσχυση- ότι σε εφαρμογή των διατάξεων αυτών αφενός μεν καμία χρηματική επίπτωση, ανεξαρτήτως του επιπέδου της μεταποιήσεως δεν θα λάβει χώρα κατά την περίοδο 1992/93 και, αφετέρου, μια τέτοια επίπτωση θα λάβει χώρα για την περίοδο 1993/94 μόνο εάν μεταποιηθεί ποσότητα μεγαλύτερη κατά ένα περίπου εκατομμύριο τόνους από το επίπεδο που καθορίσθηκε για την περίοδο 1992/93- ότι πρόκειται για ένα ανεπιθύμητο γεγονός που οφείλεται στο πέρασμα από το ένα καθεστώς στο άλλο-
ότι η κατάσταση αυτή για ένα προϊόν για το οποίο από πολλά χρόνια ακολουθείται μια πολιτική ελέγχου της παραγωγής είναι προφανώς αντίθετη με τον πολύ γνωστό στόχο του τομέα, δηλαδή να προσαρμοστεί η παραγωγή στις δυνατότητες διαθέσεως- ότι θα πρέπει, συνεπώς, λόγω της λήξεως του καθεστώτος των ποσοστώσεων, να προσαρμοστούν οι ισχύουσες διατάξεις προκειμένου να διατηρηθεί ορισμένη πειθαρχία και να αποφευχθεί με τον τρόπο αυτό η εμφάνιση σοβαρών ανισορροπιών στην αγορά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 989/84 τροποποιείται ως εξής:
1. Στο άρθρο 1:
α) η παράγραφος 1 αντικαθίσταται από το ακόλουθο κείμενο:
"1. Ένα επίπεδο εγγυήσεως καθορίζεται για την περίοδο 1992/93 σε ποσότητα μεταποιημένων προϊόντων με βάση την τομάτα που αντιστοιχεί σε 6 596 787 τόνους νωπής τομάτας.
Η ποσότητα αυτή κατανέμεται ως εξής:
- 4 317 339 τόνοι για την παρασκευή τοματοπολτού,
- 1 543 228 τόνοι για την παρασκευή ολόκληρων αποφλοιωμένων τοματών,
- 736 220 τόνοι για την παρασκευή άλλων μεταποιημένων προϊόντων με βάση τις τομάτες."-
β) η παράγραφος 2 διαγράφεται.
2. Το άρθρο 2 αντικαθίσταται από το ακόλουθο κείμενο:
"Άρθρο 2
1. Σε περίπτωση υπέρβασης του επιπέδου εγγυήσεως για τα μεταποιημένα προϊόντα με βάση την τομάτα, που αναφέρονται στο άρθρο 1 παράγραφος 1, η ενίσχυση μειώνεται για την τρέχουσα περίοδο συναρτήσει της υπερβάσεως του επιπέδου εγγύησης και αναλογικά με την υπέρβαση για καθεμία από τις ποσότητες που καθορίστηκαν στην εν λόγω παράγραφο.
2. Η υπέρβαση της παραγράφου 1 υπολογίζεται βάσει των ποσοτήτων για τις οποίες έγιναν αιτήσεις ενισχύσεως στην παραγωγή κατά τη διάρκεια της περιόδου 1992/93."
Άρθρο 2
Ο παρών κανονισμός αρχίζει να ισχύει την ημέρα τη δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 30 Ιουνίου 1992.

Labels: 17
19
6